**Rutiner for gudstjenesteteam i Oppsal menighet**

**(2018)**

Det er fire team (A-D) som etter tur har ansvar for gjennomføringen av gudstjenesten.

**Hvert team består av:**

Teamleder

Klokker

Tekstleser

To kirkeverter

Dåpsvert

Forbeder

Kirkeskysser

Lerretkjører

To kirkekaffeverter

I tillegg kommer parkeringsvakter som deltar ved større gudstjenester som konfirmasjon og julaften.

Dette betyr at det ideelt sett er elleve frivillige med i gjennomføring av gudstjeneste og kirkekaffe. I tillegg kommer prest, kantor og evt. forsangere.

Det vil i perioder være oppgaver som ikke er dekket opp av frivillige og det er noen av

oppgavene som ivaretas av en og samme person, eks. teamleder er forbeder, klokker er

tekstleser.

Alle medlemmene i teamet er vertskap for de som kommer til gudstjeneste.

**Rekruttering av nye medarbeidere**:

Menighetsrådet er ansvarlig for teamene, men oppgavene er lagt til diakoniutvalget, gudstjenesteutvalget og stab.

 Det er en kontinuerlig prosess å verve nye medlemmer til teamene.

 Sammensetningen av teamene settes opp av staben i samarbeid med teamlederne. Det er ønskelig

 med en stabilitet i sammensetningen, men det kan bli behov for endringer når noen slutter.

 Menighetsrådet får oversikt over gudstjenesteteamene til orientering.

 Klokkere og tekstlesere godkjennes av prestene.

**Klokker**

Klokkeren dekker alteret, tenner lys, og andre praktiske gjøremål før og etter gudstjenesten. Under gudstjenesten leser klokkeren samlingsbønn, kunngjøringene og er nattverdsutdeler.

**Tekstleser**

Den norske kirke har egne tekstrekker som bestemmer hva som skal leses under hver enkelt gudstjeneste. Guds ord har en sentral posisjon i gudstjenesten og tekstleseren har derfor en helt sentral rolle.

**Kirkevert**

Kirkeverten har ansvar for å ønske velkommen, assistere med enkelte praktiske oppgaver som innsamling og telling av kollekt, og utgjør den mest personlige kontakten for de besøkende til gudstjenesten.

**Dåpsvert**

Når det avholdes dåp fungerer dåpsverten som en "fadder" på menighetens vegne, og er behjelpelig med informasjon, praktiske tilrettelegginger, og andre behov som dåpsfølget har.

**Forbeder**

Etter hver gudstjeneste skal forbederen være tilgjengelig for forbønn eller samtale i bønnekroken. Forbederen gis også en rolle i forbønnsdelen av gudstjenesten de ganger det er passende. I Oppsal kirke har forbederne taushetsplikt.

**Lerretkjører**

Når salmer, bønner og annen tekst vises på lerretet under gudstjenesten, har lerretkjøreren ansvaret for de datatekniske forberedelsene, og selve gjennomføringen. Dette krever at den frivillige på forhånd har forberedt hele gudstjenesten på menighetens eget framvisnings-dataprogram (easy worship).

**Kirkeskysser**

Kirkeskysstjenesten går ut på å bemanne skystelefonen, gjøre avtaler med de som tar kontakt, og sørge for transport til og fra gudstjenesten. Kirkeskysstelefonen hentes i sølvsafe’ kl. 10.00 søndag morgen.

**Kirkekaffevert**

Kirkekaffen er en viktig arena for inkluderende fellesskap, og derfor et element av gudstjenesten. Kirkekaffeverten har ansvaret for de praktiske oppgaver tilknyttet kjøkken og servering, men skal også være imøtekommende ovenfor nye gudstjenestebesøkende.

Kjeks og kaffe’ finnes i skap på kjøkkenet og i lager vis a’ vis kjøkken.